কাশীবিশ্বেশ্বর মন্দির, লক্কুণ্ডী
কাশীবিশ্বেশ্বর মন্দির (কন্নড়: ಕಾಶಿವಿಶ್ವೇಶ್ವರ ದೇವಸ್ಥಾನ ; অপর নাম: কবতলেশ্বর মন্দির বা কাশী বিশ্বনাথ মন্দির) হল ভারতের কর্ণাটক রাজ্যের গাদাগ জেলার লক্কুণ্ডীতে অবস্থিত একটি মন্দির। এটি হাম্পি থেকে গোয়ার মধ্যবর্তী গাদাগ শহর থেকে প্রায় ১২ কিলোমিটার (৭.৫ মা) দূরে অবস্থিত। কাশীবিশ্বেশ্বর মন্দির হল হিন্দু স্থাপত্যশৈলীর পরিপূর্ণ বিকশিত কল্যাণ চালুক্য ধারার অন্যতম শ্রেষ্ঠ নিদর্শন। ঊনবিংশ শতাব্দীর ব্রিটিশ পুরাতত্ত্ববিদ ও ইতিহাসবিদ জেমস বার্জেস লক্কুন্ডির মন্দিরগুলি সমীক্ষা করে এটিকে "ভারতে হিন্দু অলংকৃত শিল্পকর্মের অন্যতম শ্রেষ্ঠ বিদ্যমান নিদর্শন" বলে উল্লেখ করেছিলেন। কাশীবিশ্বেশ্বর মন্দিরে পরস্পর-অভিমুখী দু’টি গর্ভগৃহ রয়েছে; দু’টি গর্ভগৃহই একই মণ্ডপে অবস্থিত। বৃহত্তর গর্ভগৃহটি শিবের প্রতি ও অন্যটি সূর্যের প্রতি উৎসর্গিত। জেমস হার্লের মতে, মন্দরটি শুধু তিনটি মাত্রাযুক্ত মিনিয়েচার খোদাইচিত্র ও সূক্ষ্ম অলংকরণের জন্যই উল্লেখযোগ্য নয়, বরং এটিতে হিন্দু স্থাপত্যশৈলীর তিনটি প্রধান হিন্দু মন্দির স্থাপত্যশৈলীর মিলন ঘটেছে – নাগর, বেসর ও দ্রাবিড়।